Mõned hetked tagasi ütles Vabariigi Valitsus üksmeelselt EI  Nordstreami soovile teostada Eesti vetes uurimisi gaasitrassi rajamiseks. Terve mõistus pääses antud küsimuses võidule ning Eesti rahval on põhjust selle üle rõõmu tunda. Eesti suutis käituda oluliselt targemalt kui 1939.aastal, mil survet kartes "pragmaatiliselt" otsustati. On hea meel ka selle üle, et mõningatele eriarvamustele vaatamata suutis valitsus antud otsuse üksmeelselt teha. Valitsus tegi seda ise, koalitsioonierakondade kohalolek polnud vajalik. Kui esialgu kiputi Isamaa ja Res Publica seisukohti  antud küsimuses ründama ning alavääristama, siis lõpuks suutsime oma partnereid veenda. Selle üle on meil kõigil põhjust rõõmu tunda. Nüüd tuleb Eestil oma seisukohta kiirelt tutvustada ja selgitada. Infosõjas ei tohi kaitsesse jääda, võidab see, kes oma informatsiooniga esimesena mitte ainult Eestisse vaid maailma jõuab. Selle tõsiasja eiramine võib kalliks maksma minna.